**SCRIITOAREA LILIANA NECHITA INVITATA ÎNTÂLNIRILOR LITERARE**

**“I MERCOLEDÌ LETTERARI” DE LA ACCADEMIA DI ROMANIA IN ROMA**

Miercuri, 19 septembrie 2018, ora 18:00, în Sala de conferințe a Accademia di Romania in Roma (Piazza José de San Martin 1) va avea loc lansarea unui nou proiect inițiat de Accademia di Romania in Roma: „**I MERCOLEDÌ LETTERARI**”, proiect ce își propune promovarea scriitorilor români traduși în limba italiană și publicați la edituri din Italia, precum și operele literare care fac referire la cultura română.

Prima ediție a întâlnirilor literare „I MERCOLEDÌ LETTERARI” o va avea ca protagonistă pe scriitoarea **Liliana NECHITA**, care alături de traducătoarea sa **Elena DI LERNIA** și de scriitoarea și critica literară **Ana BARTON**, va prezenta volumul *Cireșe amare* publicat în 2017 la Editura Giuseppe Laterza și volumul *Împărăteasa* publicat în 2017 la Editura Humanitas (volum aflat în curs de traducere în limba italiană). **Intrarea liberă în limita locurilor disponibile.**

**LILIANA NECHITA** (Angheluţă) s-a născut în România în 1968, dar locuieşte şi lucrează în Italia de peste zece ani. În 2013 a primit în România premiul Femeia anului 2013 pentru promovarea şi apărarea drepturilor femeii şi pentru implicarea sa în chestiunile sociale. A participat la campania mediatică Exodul mamelor, realizată cu sprijinul revistei „Avantaje”. Primul său roman, Cireşe amare (Humanitas, 2014), a fost publicat cu un tiraj de peste 20.000 exemplare şi a reprezentat un succes de public, aflându-se acum la cea de-a doua ediţie. Cartea a inspirat un spectacol de teatru şi scenariul unui film în pregătire. Traducerea în limba italiană a cărţii a fost realizată de Elena di Lernia şi a apărut în 2017 la editura Giuseppe Laterza. Este o poveste autobiografică ce prezintă experienţa de imigrare a autoarei în Italia, descrisă ca drum iniţiatic, anevoios, de regăsire a propriului eu prin depăşirea dificultăţilor şi prin scris. Despre drama emigranţilor şi a familiilor despărţite de fenomenul migraţiei, Liliana Nechita a vorbit în interviuri şi emisiuni de televiziune din Italia şi din România (TV2000).

Responsabili proiect: Conf. univ. dr. **OANA BOȘCA-MĂLIN** și **MIHAI STAN**

Tel. +39.06.3201594; mail. mihai.stan@accadromania.it

**ACCADEMIA DI ROMANIA DIN ROMA**